Gloria Agirre

Gloria Agirre (Aizarna, Zestoa, Gipuzkoa, 1945ko otsailaren 15a), euskal erraketista profesionala izan zen eta farmazialaria. Pilotaren munduan Txikita de Aizarna goitizenez ezaguna, 25 urtez jardun zuen erraketan jokatzen.

Biografia 
Gloria Agirre, Aizarnako frontoiaren ondoko etxean jaio zen, familia pilotazale batean. Umetatik izan zuen pilotarako zaletasuna. Auzoko neskekin ez ezik, mutilekin ere jokatzen zuen. Gaztetatik erraketista profesionala izatea zuen buruan.

Erraketa eta ikasketak 
Ametsa gauzatzeko 1964an, hemezortzi urte bete orduko, hartu zuen Madrilera eramango zuen trena eta hantxe egin zuen debuta. Madrilera jauzia eman aurretik, ordea, Tolosan aritu zen entrenatzen.

Madrilen pilotan jokatzeaz gain, denbora behar bezala aprobetxatzeko aholkua eman zioten etxean, horrela bada, batxilergoa egin eta farmazia ikasi zuen. Profesionala zenez, hilero soldata jasotzen zuen. Hasieran, justu-justu ostatua ordaintzeko lain. Gero, partida nagusiak jokatzean soldata hobea. Kinielak ere jokatzen zituzten, eta irabaziz gero, prima jasotzen zuten. Ikasketak berak ordaindu zituen.
Ez zen erraza izan pilota eta ikasketak bateratzea. Izan ere, Madrilera joan berritan, egunero izaten zituen partidak. Gero, mailaz igo eta partida nagusiak jokatzen hastean, astean hiru partida jartzeko eskatu zuen.

Garai hartan, Madrid Frontoia, Mexikora, Miamira edo Habanara salto egiteko tranpolina izan zen. Gloriak Mexikora joateko aukera izan nuen, baina bizitzako gora-beherak tarteko, ez zen joan. Madrilen 25 urte inguru igaro zituen erraketista profesional gisa, puntako pilotariekin jokatzen, haien artean zeuden; Maria Antonia Uzkudun "Txikita de Anoeta" aurrelaria, edota, Agustina Otaola, Rosa Soroa, Eladia Altuna "Irura" eta beste hainbat.

Erraketari agur 
1980ko uztailaren 17an jokatu zuen azken partida. Pilota utzi zuenean Madrileko zenbait botika eta laborategitan lan eginez atera zuen bizimodua. Hainbat urte Madrilen igaro ondoren, Euskal Herrira itzuli zen, Aizarna bere jaioterrira.

Omenaldiak 
 Bilboko La Esperanza frontoian omenaldia jaso zuen 2013.
 2013ko ekainaren 8an Irurako Frontoian VII. Emakumea Pilotari Egunean ere omendu zuten
 2015eko uztailaren 23an Errenteriako "Fanderia" frontoiari Agustina Otaola izena jarri zioten eta Agustina buru zela, Miren Uzkudun "Asteasu", Maria Dolores Larramendi, Ramonita Gametxo, Rosa Soroa, Lucia Areitioaurtena eta Maria Elena Hernández erraketistekin batera, Gloria ere omendu zuen.

 2018ko ekainaren 17an Zumaiako Pilotarien Batzarrak omenaldia eskaini zion.
 2018 Gipuzkoako Foru Aldundiaren Carmen Adarraga Saria jaso zuen Oronan.

Erreferentziak

Kanpo estekak 
 Gloria Agirre "Aizarnako txikita" erraketistari elkarrizketa
 Kirolari profesional aitzindaria
 Apostando por ellas. Historia de las raquetistas
 Erraketistak lehen eta orain. Dokumentala
 Emakume erraketistak. Erakusketa
 Erraketistak, aitzindariak pilotaren munduan

Zestoarrak
Gipuzkoako pilotariak
Erraketistak
Emakume kirolariak
Farmazialariak
Emakume farmazialariak